উরি আক্রমণের তীব্র জবাব দিতে সার্জিক্যাল অ্যাটাক চালায় ভারত। দু’দেশের সস্পর্কের চাপানউতোরের মাঝে পড়ে গিয়েছে বলিউড। বলিউডের কয়েকজন পাকিস্তানি অভিনেতার উপরে একপ্রকার নিষেধাজ্ঞা জারি করেছে মহারাষ্ট্রের নবনির্মাণ সেনা। তাই পাক-অভিনেতাদের পাশে দাঁড়িয়েছিলেন সলমন। গতকাল অভিনেতা সলমন খান জানিয়েছিলেন যে, পাক অভিনেতারা শিল্পী, জঙ্গি নয়। সরকারই তাঁদের অনুমতি ও ভিসা প্রদান করে থাকেন। জঙ্গি ও শিল্পীকে কখনওই এক করে ফেলা উচিৎ নয়।
সলমনের এই মন্তব্যের কড়া সমালোচনা করেছেন শিবসেনা। শিবসেনার পক্ষ থেকে সলমন খানের বাবা সেলিম খানের উদ্দেশ্যে বলা হয় যে, তাঁর উচিৎ সলমনকে বাড়িতে আটকে রাখা। শিব সেনার নেতৃত্বে মণীষা কেয়ান্দে জানিয়েছেন, সলমন খানের শিক্ষা হওয়া উচিৎ। পাকিস্তানি অভিনেতাদের যদি এতই ভালবেসে থাকেন, তাহলে তাঁর পাকাপাকিভাবে পাকিস্তানে গিয়ে বসবাস করাই শ্রেয়।